Breyta þarf nýju kosningalögunum í þriðja sinn en brýnt þykir að bregðast við ágöllum sem komu í ljós í sveitarstjórnarkosningunum. Nýtt frumvarp þess efnis var birt í samráðsgátt stjórnvalda í dag.
Í nýafstöðnum sveitarstjórnarkosningum reyndi í fyrsta skipti á ný kosningalög sem tóku gildi um áramótin en lögin höfðu talsverð áhrif á undirbúning og framkvæmd kosninganna. Mönnun kjörstjórna gekk til að mynda brösuglega víða um land vegna breytinga á reglum um hæfi kjörstjórnarmanna. Áður gat fólk ekki tekið sæti í kjörstjórn ef foreldrar, börn, systkini eða maki var í framboði - en samkvæmt nýju lögunum á það sama við um afa, ömmur, systkini foreldra og maka. Einnig tengdabörn, barnabörn og svo gott sem öll önnur fjölskyldutengsl. Lítil sveitarfélög, þar sem íbúafjöldi er takmarkaður og fjölskyldutengsl mikil, voru því í basli og sums staðar þurfti að endurmanna meira en helming kjörstjórnar.
Kosningalögunum hefur þegar verið breytt í tvígang, því nokkrir ágallar þóttu svo alvarlegir að bregðast þurfti við þeim strax. Dómsmálaráðuneytið hefur nú boðað þriðja frumvarpið til breytinga á lögunum. Meðal annars á að endurskoða ákvæðið um hæfi kjörstjórna og kjörstjóra, skoða hvort ýmis atriði um utankjörfundaratkvæðagreiðslu þurfi að vera skýrari og hvort breyta þurfi ákvæðum um flutning atkvæðakassa til yfirkjörstjórnar. Þetta er einungis brot af þeim atriðum sem brýnt þykir að skoða, en fram kemur í frumvarpinu að fara þurfi yfir lögin í heild sinni, styrkja lagaheimildir og breyta ákvæðum ef tilefni er til.
Dómsmálaráðuneytið hefur boðað enn frekari breytingar á nýju kosningalögunum sem tóku gildi um áramótin. Alvarlegir ágallar komu í ljós í nýafstöðnum sveitarstjórnarkosningum sem brýnt þykir að bregðast við